Instituut se hoof gepos oor artikelManglin Pillay. Foto: Saice Manglin Pillay is afgedank as uitvoerende hoof van die Suid-Afrikaanse Instituut vir Siviele Ingenieurswese (Saice) nadat hy ŉ omstrede meningstuk oor vroue geskryf het. Errol Kerst, president van Saice, het in ŉ verklaring bevestig dat Pillay en die uitvoerende raad van Saice se paaie geskei het en dat Manglin se ampstermyn as uitvoerende hoof met onmiddellike effek beëindig is. Pillay se meningstuk is in die Julie-uitgawe van Civil Engineering gepubliseer. Hy het onder meer geskryf dat “meeste vroue” van ŉ sekere ouderdom verkies om deeltyds te werk of hulself volledig te wy aan die grootmaak van kinders. Pillay het verder gesê die feit dat meer mans hoëprofiel- uitvoerende poste beklee is nie as gevolg van geslag nie, maar weens ŉ aptyt vir werkslading en uiterste prestasievereistes op daardie vlak en om te kies wat belangrik is en waaraan tyd bestee moet word. Pillay se skrywe het onder erge kritiek deurgeloop. Hy het op 10 Augustus om verskoning vir die artikel gevra. “Ek vra onvoorwaardelik om verskoning dat ek soveel mense die harnas ingejaag en beledig het.” Pillay het onderneem om kers op te steek by vroue-ingenieurs en professionele persone vir diversiteitsopleiding. Kerst het in die verklaring gesê Saice neem sy lede se menings en opinies ernstig en dat hulle ŉ groot hoeveelheid terugvoer gekry het oor die gevolge van Pillay se uitlatings in die artikel. “Ons hoop dat ons as ŉ organisasie kan leer uit dié ondervinding en kan saamwerk met ons lede en ander organisasies om Saice op alle vlakke van sy mandaat te versterk. “Daar is baie uitdagings wat Suid-Afrikaanse ingenieurs in die gesig staar, plaaslik en internasionaal, wat wissel van diversiteit tot klimaatsverandering en sake wat verband hou met materiale en tegnologie.”